Den tidligere AaB-spiller Thomas Kortegaard stopper sin aktive fodboldkarriere efter et hårdt genoptræningsforløb i forbindelse med en kræftsygdom.

Thyboen Thomas Kortegaard, der tidligere har spillet i AaB, døjer dagligt med nervesmerter og følelsesløshed i armen og har nu valgt at tage konsekvensen. Han er lige nu spiller i AC Horsens, men har valgt at stoppe sin aktive spillerkarriere på grund af et hårdt genoptræningsforløb, efter en kræftsygdom, der har presset hans krop. Fremover skal Thomas Kortegaard være individuel træner i AC Horsens' ungdomsafdeling og på klubbens førstehold, mens hans læser til lærer. Det skriver AC Horsens på sin hjemmeside . - Når jeg har ondt i armen, slækker jeg på mit niveau, og især i min alder er de sidste procenter vigtige. Jeg kan ikke længere nå den overligger, jeg gerne vil, og derfor har jeg valgt at trække stikket, siger Thomas Kortegaard til AC Horsens' hjemmeside. - Jeg har virkelig sat pris på tilværelsen som fodboldspiller de seneste år, men jeg hari kke lyst til at kun at præstere på 80 procent og se de dygtige, unge gutter suse forbi mig på grund af fysikken, og jeg kan ikke byde klubben, holdkammeraterne eller mig selv kun at yde 80 procent. Slog aldrig igennem hos AaB Thomas Kortegaard startede ungdomskarrieren i Thisted FC, inden han kom til AaB i 2001. Pånær et kort lejeophold hos FC Nordjylland spillede Thomas Kortegaard i AaB helt frem til 2007. Det lykkedes aldrig for alvor Thomas Kortegaard at slå sig fast i startopstillingen hos AaB, og han valgte derfor at rykke til AC Horsens, hvor han har været lige siden. - Jeg er i bund og grund bare glad for, at jeg er rask og anerkender, at konsekvenserne af mit sygdomsforløb har sat en stopper for livet som professionel fodboldspiller, siger Thomas Kortegaard. Thyboen har i alt spillet 254 kampe i Superligaen for AaB og AC Horsens. AC Horsens holder afsked for Thomas Kortegaard på CASA Arena Horsens mandag den 26. august, når AaB kommer på besøg.